CELEX: 32020R0178
Language: bg
Date: 2020-01-31 00:00:00
Title: Регламент за изпълнение (ЕС) 2020/178 на Комисията от 31 януари 2020 година за предоставянето на информация на пътниците, пристигащи от трети държави, и на клиентите на пощенските служби и на някои професионални оператори относно забраните във връзка с въвеждането на растения, растителни продукти и други обекти на територията на Съюза в съответствие с Регламент (ЕС) 2016/2031 на Европейския парламент и на Съвета

10.2.2020   
               
               
                  BG
               
               
                  Официален вестник на Европейския съюз
               
               
                  L 37/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/178 НА КОМИСИЯТА
         от 31 януари 2020 година
         за предоставянето на информация на пътниците, пристигащи от трети държави, и на клиентите на пощенските служби и на някои професионални оператори относно забраните във връзка с въвеждането на растения, растителни продукти и други обекти на територията на Съюза в съответствие с Регламент (ЕС) 2016/2031 на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 45, параграф 1, четвърта алинея от него,
         като има предвид, че:
         
                     (1)
                  
                  
                     В Регламент (ЕС) 2016/2031 се изисква държавите членки, морските пристанища, летищата и международните превозвачи да предоставят информация на пътниците относно забраните и изискванията за въвеждането на растения, растителни продукти и други обекти на територията на Съюза.
                  
               
                     (2)
                  
                  
                     Пощенските служби и професионалните оператори, участващи в продажби въз основа на договори, сключени от разстояние, също трябва да предоставят тази информация на своите клиенти.
                  
               
                     (3)
                  
                  
                     Информацията следва да бъде предоставена по ясен и лесно разбираем начин. Поради това следва визуално да бъдат представени следните пренасяни от пътниците забранени предмети: растения за засаждане, рязани цветове, плодове и зеленчуци.
                  
               
                     (4)
                  
                  
                     От съображения за яснота следва също така да бъде включено съобщение за най-важните правила и изисквания по отношение на въвеждането на растения, растителни продукти и други обекти на територията на Съюза. Съобщението следва да съдържа информация за плодовете, които са освободени — по силата на член 73 от Регламент (ЕС) 2016/2031 — от изискването за наличие на фитосанитарен сертификат, за третите държави, за въвеждане от които не се изисква фитосанитарен сертификат, както и за частите от територията на Съюза, за въвеждане от които се изисква такъв сертификат.
                  
               
                     (5)
                  
                  
                     Тази информация следва да бъде предоставена на разположение на всички входни пунктове на Съюза или в транспортните средства, влизащи в Съюза. Държавите членки следва също така да разполагат със свободата на избор на допълнителни пунктове, като напр. местата за отпътуване от Съюза към трети държави, с цел своевременно да предоставят на разположение тази информация на пътниците, които впоследствие ще се завърнат от тези държави в Съюза.
                  
               
                     (6)
                  
                  
                     Настоящият регламент следва да влезе в сила на третия ден след деня на публикуването му, за да се гарантира, че пътниците, както и клиентите на пощенските служби и професионалните оператори, участващи в продажби въз основа на договори, сключени от разстояние, са информирани възможно най-скоро за прилагането на новите правила.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предоставяне на информация на пътниците, пристигащи от трети държави, и на клиентите на пощенските служби и на някои професионални оператори
            
               1.   Държавите членки, морските пристанища, летищата и международните превозвачи поставят плакати с посочената в приложението информация на всички входни пунктове на Съюза или във всички транспортни средства, влизащи в Съюза, на вниманието на пътниците, пристигащи от трети държави.
               Държавите членки, морските пристанища, летищата и международните превозвачи могат да поставят плакатите, предвидени в първата алинея, и на местата за отпътуване от Съюза.
            
            
               2.   Пощенските служби и професионалните оператори, участващи в продажби въз основа на договори, сключени от разстояние, предоставят на разположение на своите клиенти — поне чрез интернет — посочената в приложението информация.
            
            
               3.   Посочената в приложението информация се поставя на лесно видими места, както на физическите местоположения, така и в интернет.
            
         
         
            Член 2
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 31 януари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 317, 23.11.2016 г., стр. 4.
      
      
         
            ПРИЛОЖЕНИЕ
            Плакат, посочен в член 1